b'\n_START_ARTICLE_\nStudent-TV Trondheim\n_START_PARAGRAPH_\nStudent-TV ble opprettet i Trondheim i 1991 som Nordens f\xc3\xb8rste student-drevne TV-stasjon. Organisasjonen har i dag 75 studenter som jobber p\xc3\xa5 frivillig basis.\n_START_SECTION_\nOrganisering og eierskap\n_START_PARAGRAPH_\nInternt er Student-TV per 2012 delt i fire redaksjoner; Aktuelt, Feature, Humor og Serie samt avdelinger for flerkamera, eksterne produksjoner og en teknisk avdeling._NEWLINE_Gruppene ledes av en redaksjonsleder, som b\xc3\xa5de fungerer som underredakt\xc3\xb8r og leder for sin gruppe. Styret i Student-TV best\xc3\xa5r av daglig leder, ansvarlig redakt\xc3\xb8r, nestleder, humorredakt\xc3\xb8r, aktueltredakt\xc3\xb8r, featureredakt\xc3\xb8r, serieredakt\xc3\xb8r, teknisk sjef, produksjonssjef og flerkamerasjef._NEWLINE_I tillegg til \xc3\xa5 lage TV for Trondheimstudentene og byens \xc3\xb8vrige befolkning, filmer Student-TV flerkamera p\xc3\xa5 Samfundsm\xc3\xb8ter og konserter p\xc3\xa5 Studentersamfundet som direktesendes p\xc3\xa5 www.stv.no. Student-TV produserer ogs\xc3\xa5 reklamefilmer og flerkameraproduksjoner for eksterne akt\xc3\xb8rer og Samfundets gjenger._NEWLINE_Student-TV eies av Mediastud AS som samler Studentradion, studentavisa Under Dusken og Student-TV i ett selskap. Den daglige driften st\xc3\xb8ttes delvis av Studentsamskipnaden ved Velferdstinget (50%) og delvis av Studentersamfundet i Trondhjem (50%).\n_START_SECTION_\nRessurser og \xc3\xb8konomi\n_START_PARAGRAPH_\nStudent-TV har utstyr for opptak og redigering p\xc3\xa5 b\xc3\xa5de XD, HDV og DV-format. I tillegg har organisasjonen mange medlemmer som g\xc3\xa5r, eller har g\xc3\xa5tt film- eller media-relatert utdanning. Mange tidligere medlemmer har brukt Student-TV som springbrett inn i en videre mediekarriere. Av disse har noen fortsatt kontakt med Student-TV, og fungerer som viktige kontakter og st\xc3\xb8ttespillere i forbindelse med kursing, evaluering, egenutvikling og ansikt utad._NEWLINE_Student-TV har flyttet 5 ganger siden 1991, og kan sies \xc3\xa5 v\xc3\xa6re Studentersamfundet i Trondhjems nomader. Student-TV har ogs\xc3\xa5 flere ganger v\xc3\xa6rt nedleggingstruet; siste tilfellet var 1997\xe2\x80\x931999 da Studentsamskipnaden etter oppfordring fra Velferdstinget sa opp Mediastudavtalen, for \xc3\xa5 kunne kutte den \xc3\xb8konomiske st\xc3\xb8tten til Student-TV.\n_START_SECTION_\nRedakt\xc3\xb8ransvar\n_START_PARAGRAPH_\nStudent-TV er redigert p\xc3\xa5 uavhengig grunnlag, i henhold til de prinsipper som er nedfelt i Redakt\xc3\xb8rplakaten, og i norske mediers etiske normer slik de er uttrykt i V\xc3\xa6r Varsom-plakaten og Tekstreklameplakaten. Ansvarlig redakt\xc3\xb8r st\xc3\xa5r etisk og rettslig ansvarlig for det redigerte innhold, overfor medienes selvjustis (Pressens Faglige Utvalg) og overfor lov og domstol.\n_START_SECTION_\nOppstarten 1990\xe2\x80\x931991\n_START_PARAGRAPH_\nMuligheten til \xc3\xa5 starte Student-TV ble utredet av Mediastud-styret h\xc3\xb8sten 1990, som anbefalte sine eiere (Samfundet og Samskipnaden) \xc3\xa5 etablere Student-TV som et pr\xc3\xb8veprosjekt. Mediastud s\xc3\xb8kte samtidig N\xc3\xa6rkringkastingsnemnda om konsesjon for lokal-TV, med Jon \xc3\x98yvind Eriksen som ansvarlig redakt\xc3\xb8r. I september 1990 fikk "Student-TV" tildelt den \xc3\xa5ttende lokal-TV-konsesjonen for Trondheim kommune, og arbeidet med \xc3\xa5 skaffe finansiering og bygge opp redaksjonen startet._NEWLINE_Den f\xc3\xb8rste redaksjonen ble s\xc3\xa5 rekruttert dels fra milj\xc3\xb8et rundt Samfundet (Under Dusken mm), dels fra Fjernsyn, Film, Video-milj\xc3\xb8et p\xc3\xa5 Lade. Produksjonslokaler m\xc3\xa5tte ogs\xc3\xa5 skaffes. F\xc3\xb8rst pr\xc3\xb8vde man \xc3\xa5 f\xc3\xa5 bruke det gamle TV-studioet i hovedbygningen p\xc3\xa5 NTH (senere NTNU), men fikk avslag fra NTH-ledelsen. De f\xc3\xb8rste redaksjonslokalene ble det gamle radiostudioet p\xc3\xa5 Moholt Studentby. Det var p\xc3\xa5 den tiden disponert av studentorganisasjonen Venstrevind, men kjellerstudioet var opprinnelig bygget for TKSFs n\xc3\xa6rradio Radio KonRad p\xc3\xa5 midten av 80-tallet. _NEWLINE_Finansiering av oppstarten kom fra tre kilder: Samfundet og Samskipnaden gjennom Mediastud, kollegiet ved Universitetet i Trondheim og N\xc3\xa6rkringkastingsnemnda. Det var stor st\xc3\xb8tte i Studentersamfundet for \xc3\xa5 starte TV-virksomhet, mens de to fraksjonene i Studenttinget i Trondheim var uenige: venstresiden mente studentene burde bruke TV-mediet, mens h\xc3\xb8yresiden mente at det fikk holde med at studentene hadde Under Dusken og Studentradion. Etter en st\xc3\xb8rre diskusjon i Studenttinget gikk et klart flertall inn for \xc3\xa5 st\xc3\xb8tte opprettelsen av Student-TV-en._NEWLINE_F\xc3\xb8rste sending ble sendt p\xc3\xa5 TBK kabel-TVs nett 27. mars 1991 som den f\xc3\xb8rste studentdrevne TV-stasjon i Norden, etter at TV Trondheim hadde hindret Student-TV \xc3\xa5 sende via konsesjonsomr\xc3\xa5dets UHF-antenne. Etter hard kamp med TV Trondheim, byens ledende lokal-TV-stasjon, slapp Student-TV ogs\xc3\xa5 til p\xc3\xa5 eteren, og fikk en meget god sendetid: to ganger i uken mellom kl 18 og 19. TV Trondheim gikk konkurs sommeren 1991, og Student-TV-en fikk istand et n\xc3\xa6rt samarbeid med Tr\xc3\xb8ndelag Kringkasting (TK-TV), som hadde overtatt TV Trondheims sendetid, produksjonsanlegg og luftantenne. _NEWLINE_For en stakket stund kunne Student-TV-en fokusere p\xc3\xa5 programproduksjon. Allerede v\xc3\xa5ren 1991 hadde den lille redaksjonen filmet og produsert to st\xc3\xb8rre "flerkamera-produksjoner": TMV-festivalen og  "Fjernsynsteater" med Juni Dahr. Etterhvert \xc3\xb8kte redaksjonen i st\xc3\xb8rrelse. En periode med flittig eksperimentering med det nye studentmediet fulgte.\n_START_SECTION_\n1992\xe2\x80\x931996\n_START_PARAGRAPH_\nStudent-TV-en fikk etterhvert bedre produksjonsvilk\xc3\xa5r. I forbindelse med UKA-93 fikk Student-TV midlertidige lokaler i Trafobygget ved Samfundet. Produksjonen og kvaliteten \xc3\xb8kte dramatisk, da det plutselig ble enkelt \xc3\xa5 komme seg til lokalene for \xc3\xa5 lage programmer. Sommeren 1994 ble imidlertid Student-TV-en kastet ut av Trafo\'n med en hel ukes varsel, fordi bygget ikke skulle brukes til faste tiltak, som TV-en i Storsalsvedtak nettopp hadde blitt definert som. Studentalltinget vedtok samme v\xc3\xa5r en gener\xc3\xb8s bevilgning til nyinvestering av utstyr. Studentsenteret AVH tilb\xc3\xb8d n\xc3\xb8dhavn til TV-en. Lokalene ble bygd p\xc3\xa5 dugnad, og ble ferdigstilt i november 1994. Det nye utstyret ble installert, og produksjonen ble straks st\xc3\xb8rre og stigende i kvalitet._NEWLINE_Den lokale TV-kanalen TK-TV innstilte sine sendinger i 1995 pga. \xc3\xb8konomiske problemer. Student-TV-en sto dermed uten sendemulighet. Det tok imidlertid bare to dager f\xc3\xb8r man igjen var igang med sendingene, denne gang kun p\xc3\xa5 kabelnettet ved hjelp av modulatoren p\xc3\xa5 Leangen Travbane. I april 1995 gjenoppsto gamle TK-TV fra asken som TV-Trondheim, s\xc3\xa5 Student-TV-en kunne igjen sende p\xc3\xa5 luftantenne._NEWLINE_Problemene fortsatte. Studentsenterets nye styre vedtok i november 1995 at det ikke lengre \xc3\xb8nsket at Student-TV oppholdt seg p\xc3\xa5 Studentsenteret, og fikk Hustinget til \xc3\xa5 st\xc3\xb8tte dem til \xc3\xa5 avslutte kontrakten. I januar 1996 f\xc3\xa5r Student-TV nok en gang midlertidig tilhold p\xc3\xa5 Trafobygget, som eies av Samfundet, men disponeres av UKA. Samtidig g\xc3\xa5r konsesjonsperioden til Student-TV, og i den nye konsesjonsperioden tildeler Statens medieforvaltning kun ett selskap sendekonsesjon for lokal-TV i Trondheimsregionen: det nystartede TV-Tr\xc3\xb8ndelag som er eid av Adresseavisen. _NEWLINE_I overgangsfasen som fulgte skjedde det forbedringer p\xc3\xa5 produksjonssiden. Student-TV overf\xc3\xb8rte i samarbeid med Nettverksgruppa for f\xc3\xb8rste gang et L\xc3\xb8rdagsm\xc3\xb8te "live" p\xc3\xa5 Internet i mars 1996 (IRMA-1000 m\xc3\xb8tet). I september samme \xc3\xa5r innf\xc3\xb8rte Student-TV en produsent-ordning, som ga en markant forbedring av kvaliteten p\xc3\xa5 sendingene.\n_START_SECTION_\n2000\xe2\x80\x932005\n_START_PARAGRAPH_\nStudent-TV diskuterte i 1999 et samarbeidsprosjekt med TV Tr\xc3\xb8ndelag ang\xc3\xa5ende et nytt ungdomsprogram. I september 2000 ga dialogen med TV-Tr\xc3\xb8ndelag resultater.  Student TV fikk utvidede sendetider. I tillegg til den faste sendingen 14:00 p\xc3\xa5 s\xc3\xb8ndag f\xc3\xa5r Student-TV morgensending samme dag 10:30. P\xc3\xa5 l\xc3\xb8rdag fikk man ogs\xc3\xa5 en halvtimes sending 10:30, som var tiltenkt reprisesending._NEWLINE_[Oktober 00] Det produseres en nattsending som et pilotprosjekt. Lo-fi konseptet med fake live-reportere ute p\xc3\xa5 byen og intervjuer med kjente personer i et noe trashy studio, faller i smak hos ledelsen i TVTr\xc3\xb8ndelag. De f\xc3\xa5r en fast avtale om nattsending etter TVNorge sin sending hver f\xc3\xb8rste fredag i m\xc3\xa5neden._NEWLINE_[November 00] Det settes ned et utvalg som skal jobbe med utarbeiding og bevisstgj\xc3\xb8ring av Student TV sin profil. Dette for \xc3\xa5 styrke kanalens form og identitet. Ny intro og vignetter blir realisert. Logoen f\xc3\xa5r et ansiktsl\xc3\xb8ft med nye fargevalg og STV blir det nye navnet. Relanseringen settes til \xc3\xa5rsskiftet._NEWLINE_[Desember 00] Mediatud bevilger 150 000 til innkj\xc3\xb8p av nytt utstyr. Med rimelig digitalt utstyr f\xc3\xa5r de doblet redigeringskapasiteten, og endelig anskaffet profesjonelt lydutsyr._NEWLINE_[Januar 01] Gjennom utallige m\xc3\xb8ter med velferdstinget lykkes man i \xc3\xa5 f\xc3\xa5 hevet semesteravgiften med en krone. De \xc3\xb8kte bevilgningene g\xc3\xa5r til \xc3\xa5 bedre den daglige driften. STV f\xc3\xa5r kontortid fra 9:30 til 16:30 med en sivilarbeider som betjener henvendelser fra seerne._NEWLINE_[Februar 01] 350 tidligere medlemmer inviteres til et 10-\xc3\xa5rsjubileum som holdes p\xc3\xa5 Bl\xc3\xa6st._NEWLINE_[Mars 01] Utviklingen av nettsiden www.stv.no begynner. Et samarbeid med NTNU og Uninett gj\xc3\xb8r det mulig \xc3\xa5 krinkaste sendinger live p\xc3\xa5 nett. Student-TV setter som m\xc3\xa5l \xc3\xa5 kunne tilby seerne en interaktiv tjeneste der studenten kan v\xc3\xa6re innholdsleverand\xc3\xb8r fra neste semester._NEWLINE_[April 01] Nettsiden har f\xc3\xa5tt sin jomfrutur. SMS tjenester gir seeren en ukentlig oppdatering av sendeplanen. Arbeidet med f\xc3\xa5 i stand en landsdekkende TV-kanal p\xc3\xa5begynnes. Med STV som forbilde opprettes Student TV enheter i Bergen og i Oslo. Det jobbes ogs\xc3\xa5 med \xc3\xa5 etablere en Student TV i Troms\xc3\xb8 og Stavanger. I et samarbeid med medialinjene i Lillehammer og Volda utvikles et distribuert produksjonsnett som tar sikte p\xc3\xa5 \xc3\xa5 lage programmer for riksdekkende visning._NEWLINE_[Juli 01] Det bevilges 55000 fra UKA og GS for \xc3\xa5 starte utbyggingen av videonettet p\xc3\xa5 Samfundet._NEWLINE_[August 01] Student TV f\xc3\xa5r faste produksjonslokaler p\xc3\xa5 Samfundet. Arbeidet med \xc3\xa5 bygge en flerkamerarigg p\xc3\xa5begynnes. 5 000 meter kabel blir strekt for enkelt \xc3\xa5 kunne dekke arrangementer i Storsalen, Knaus, Klubben og Selskapssiden._NEWLINE_[August 01] Det opprettes en ny redaksjon, Nettredaksjonen, som tar p\xc3\xa5 seg arbeidet med \xc3\xa5 realisere infrastrukturen for det riksdekkende samarbeidet, og distribusjonsmuligheter p\xc3\xa5 nett._NEWLINE_[September 01] Det bevilges 160 000 fra mediastud til utstyr i studio. Ytterligere 50 000 gis som et langsiktig l\xc3\xa5n til nettprosjektet. Det inng\xc3\xa5s en avtale med Medierommet der de fritt f\xc3\xa5r bruke Studioet mot \xc3\xa5 stiller med utstyr og betalt personell i st\xc3\xb8rre produksjoner tilknyttet fjernundervisning. Arbeidet med \xc3\xa5 bygge et eget studio p\xc3\xa5begynnes._NEWLINE_[Oktober 01] Student TV har sin f\xc3\xb8rste livesending p\xc3\xa5 nett. Dette var en teknisk utfordrende oppgaver med bilder live fra Bod\xc3\xb8 og en intens oppl\xc3\xa6ring i bruk av flerkamerariggen. Oppdragsgiveren \xc2\xabFirst Lego League\xc2\xbb var sv\xc3\xa6rt forn\xc3\xb8yd og betalte det dobbelte av hva som var avtalt._NEWLINE_[Oktober 01] Det opprettes en egen redaksjon for \xc3\xa5 sikre kontinuitet og kvalitetsutvikling i Student TV konseptet. Profilredaksjonen best\xc3\xa5r av de mest faglig kompetente medlemmene, og blir ledet av redakt\xc3\xb8ren._NEWLINE_[November 01] TV Tr\xc3\xb8ndelag er sv\xc3\xa6rt forn\xc3\xb8yd med student-TV-programmet og gir oss sendetid p\xc3\xa5 s\xc3\xb8ndag 23:15 i tillegg til v\xc3\xa5re ordin\xc3\xa6re sendinger. Dette er "prime time" for studenter.\n_START_SECTION_\n2005\xe2\x80\x932008\n_START_PARAGRAPH_\n[Desember 2007] Student-TV innleder samtaler med TV-Adressa for sendetid p\xc3\xa5 det kommende digitale bakkenettet._NEWLINE_[Januar 2008] Student-TV mister sendetiden 23:15._NEWLINE_V\xc3\xa5ren 2008 investerer Student-TV i ny flerkamerarigg til 250 000. Med den samlede flerkamerakompetansen, og den dav\xc3\xa6rende utstyrspakken blir Student-TV Trondheim Tr\xc3\xb8ndelags desidert st\xc3\xb8rste flerkameraproduksjonsselskap. _NEWLINE_H\xc3\xb8sten 2008 omorganiseres Student-TV internt for andre gang p\xc3\xa5 et halv \xc3\xa5r, og alle underredaksjoner legges ned. I stedet opprettes tre produksjonsgrupper som hver produserer en hel sending hver tredje uke._NEWLINE_[Oktober 2008] Student-TV f\xc3\xa5r signert ny sendeavtale med TV-Adressa, og f\xc3\xa5r 20-minutters sendinger 21:10 og 23:10 Mandag-Torsdag. Den 15. Oktober sender Student-TV Trondheim landets f\xc3\xb8rste landsdekkende Student-TV-sending p\xc3\xa5 Frikanalens f\xc3\xb8rste pr\xc3\xb8vesending. Dette er ogs\xc3\xa5 det f\xc3\xb8rste ikke-religi\xc3\xb8se innslaget som blir sendt p\xc3\xa5 Frikanalen noen sinne. Samme dag har de ogs\xc3\xa5 sine f\xc3\xb8rste sendinger p\xc3\xa5 det digitale bakkenettet, og blir dermed tilgjengelige b\xc3\xa5de p\xc3\xa5 Riks-TV, Canal Digital, Get og andre store kabeltTV-leverand\xc3\xb8rer._NEWLINE_Student-TV Trondheim tar opp igjen arbeidet med Student-TV-ene i Norge, og arrangerer ekstraordin\xc3\xa6r generalforsamling i Bergen 18. oktober._NEWLINE_3. november sier Allm\xc3\xb8tet i Student-TV seg positivt til samlokalisering med Under Dusken og Studentradio\'n i nye lokaler p\xc3\xa5 Lucas-bygget.'